Rand Water waarsku oor tekorte | Maroela Media
Rand Water waarsku oor tekorte
Die Gariepdam in Februarie vanjaar. Die dam is tans sowat 82% vol. (Foto: Departement van water en sanitasie)
Rand Water het fase 1-waterbeperkings ingestel in 'n poging om verbruikers te dwing om briek aan te draai met hoë waterverbruik.
Suid-Afrika word beskou as een van die droogste lande, maar ten spyte van beperkte beskikbaarheid is Suid-Afrikaners steeds van die grootste verbruikers van drinkwater ter wêreld. Die land se vraag na water sal teen 2030 boonop meer wees as die aanbod.
Die warm somermaande is om die draai en Rand Water, wat al jare lank 'n beroep op verbruikers doen om hul waterverbruik te verminder, sê die somer is veral problematies. Die waterbeperkings is dus ingestel in 'n poging om hoë verbruik te verminder.
Justice Mohale, woordvoerder van Rand Water, sê waterverbruik vind plaas binne die netwerkstelsel van munisipaliteite. Die instelling se eie pogings om water te bespaar gaan dus op niks uitloop nie as Suid-Afrikaners binne die munisipale konteks nie hul waterverbruikpatrone ingrypend aanpas nie.
Rand Water het 'n hernieude beroep op mense gedoen om water spaarsaam te gebruik.
"Dit is belangrik om te besef dat hoë waterverbruik in 'n waterskaarsland onvolhoubaar is en dat alle pogings aangewend moet word om water slim te gebruik," sê Mohale.
Water stroom uit 'n gebarste pyp in Constantia Park in Pretoria. (Argieffoto)
In 'n poging om druk op die stelsel te verlig het Rand Water ook munisipaliteite gevra om dadelik alle waterlekke in hul netwerke te herstel en watervloei deur reservoirbestuurprotokolle te beheer.
Rand Water het munisipaliteite ook gevra om hul munisipale bepalings te gebruik om te verseker dat waterbesparingsmaatreëls afgedwing word.
"Die uiteindelike doelwit is dat mense hul houding jeens waterverbruik verander. Dit is slegs deur dié bewustheid wat ons ons hoë verbruikspatrone kan verminder en bydra tot die breër poging om dit wat ons het, te bewaar," sê Mohale.
Verbruikers kan die volgende doen om te help, veral tydens spitstye (06:00 tot 19:00):
Moenie jou tuin tydens die spitsverbruiksperiode natlei nie.
Moenie jou swembad in hierdie tyd opvul nie.
Moenie jou voertuig met 'n tuinslang was nie; gebruik 'n emmer.
Meld alle lekplekke dadelik by die munisipaliteit aan.
Herstel lekkende krane en toilette tuis.
Draai die kraan toe wanneer jy tande borsel of skeer.
Indien moontlik, stort pleks van bad.
departement van water en sanitasie
Eerste somerreën op pad
Soldate beseer toe militêre voertuig omslaan
Ek sien hier kom nog n geld maak storie . Gaan water pryse gaan die hoogte in skiet en ons moet maar net betaal
In ons huishouding word water al vir jare water gespaar. 'n Emmer word onder die kraan gesit sodat die koue water nie "wegloop" terwyl ons wag vir die water om warm te word wanneer ons skottelgoed was nie, daai water gaan plante toe of word aangewend vir die ketel of kookdoeleindes. Die prop word ingedruk in die bad wanneer ons hare was soggens, daai water maak deel uit van ons badwater vir die aand. Wanneer ons geskilde groente in water sit voor gebruik, word dit op die plante uitgegooi. Soggens gooi ons bietjie kookwater in 'n koppie en meng met… Lees meer »
Nee wat ons gemeenskap het ons eie water wat mooi oppas word . Eskom vry, Rand Water vry.
Dis nou vir jou te sê – dis nou die mense wat so baie water verbruik in SA se skuld – wat van al die pypleidings wat nie in stand gehou word nie, lekkasies wat na maande MISKIEN reggemaak word, riool wat in riviere inloop en die land se water besoedel …..
Hallo – kom by! Kry dit in orde dan praat ons weer.
Ons raak nou al so keelvol vir die konstante dreigemente asof ons as verantwoordelike landsburgers, let wel meeste, nie die situasie besef! Die kern van probleem is: swak toekomsbeplanning( hul tree op asof bevolkingvraag nie groei) asook minimum onderhoud! Toekoms en onderhoud bestaan nie in heersers se verwysingsraamwerk.